als_Latn dik_Latn sag_Latn
Dy ushtarë britanikë u vranë në një sulm të armatosur mbi një bazë ushtarake në Irlandën e Veriut.
Kryeministri britanik, Gordon Brown, e dënoi ashpër sulmin ku u plagosën rëndë katër persona të tjerë.
Zoti Brown tha se nuk duhej lejuar që ky sulm të nxirrte nga binarët procesin e paqes.
Ai tha se ky proces është përkrahur gjerësisht nga populli i Irlandës së Veriut.
Ky është sulmi i parë vdekjeprurës mbi ushtarët britanikë që shërbejnë në Irlandën e Veriut që prej 12 vjetësh.
Asnjë grup nuk e ka marrë përsipër kryerjen e sulmit.
Të premten shefi i policisë në Irlandën e Veriut, Sir Hugh Orde, paralajmëroi për rrezikun e lartë të dhunës nga grupe të pakënaqura brenda radhëve të republikanëve.
Këto grupe janë kundër marrëveshjes për ndarjen e pushtetit mes protestantëve dhe katolikëve në Irlandën e Veriut.
Partia më e madhe republikane në Irlandën e Veriut, Sinn Fein, tha se sulmi i fundit ishte një hap i gabuar dhe kundërproduktiv.
Sinn Fein-i, që kërkon bashkimin e Irlandës së Veriut me Republikën e Irlandës, tha se sulme të tilla nuk gëzonin përkrahje dhe dëmtonin strategjinë e kësaj partie për t'i dhënë fund sundimit britanik në Irlandën e Veriut me mjete demokratike.
Sin Feini, i cili në të kaluarën pat mbështetur fushatën e dhunshme të IRA-s, thotë se tani mbështet përpjekjet e policisë për të arrestuar ata që janë përfshirë në këtë sulm.
Procesi i paqes
Procesi i paqes në Irlandën e Veriut shpesh merret si shembull suksesi për rajone të tjera në botë, duke u paraqitur si një model.
Që prej nënshkrimit të marrëveshjes së paqes në vitin 1998, në Irlandën e Veriut janë bërë përparime të dukshme, përfshirë edhe krijimin e një administrate ku janë të përfaqësuara dy komunitetet kryesore, protestantët dhe katolikët.
Pas arritjes së marrëveshjes së paqes, grupet kryesore paraushtarake e pranuan armëpushimin, ndërsa trupat britanike hoqën dorë nga veprimet e tyre operacionale.
Megjithë këto arritje, ky proces shpesh ka ecur me ritme shumë të ngadalta dhe për shkak të situatës së brishtë ka ekzistuar shqetësimi se procesi i paqes mund të mbetet në vendnumëro.
Përpjekjet që janë bërë për të inkurajuar frymën e pajtimit mes dy komuniteteve në Irlandën e Veriut, nuk kanë dhënë rezultat dhe në disa raste kanë ngjallur jo pak debat.
Ende ka mosmarrëveshje mes politikanëve republikanë që duan shkëputjen nga Britania e Madhe dhe atyre unionistë që janë për vazhdimin e lidhjeve me Londrën.
Njëra nga çështjet më të mprehta është kalimi i çështjes së sigurisë në Irlandën e Veriut nga qeveria britanike në strukturat lokale të kësaj province.
Besohet se sulmi i fundit është në kuadrin e përpjekjeve të grupeve të pakënaqura në radhët e republikanëve për ta minuar procesin e paqes në Irlandën e Veriut.
Ndonëse ende nuk dihet shkalla e rrezikut që i kanoset procesit të paqes, nuk ka dyshim që ai përbën një sfidë të fortë për qeverinë britanike dhe atë irlandeze si dhe për vetë lidershipin politik në Irlandën e Veriut.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn